ፈላስፋታት ግሪክ፡ ሒዞምዎም ዝመጽኡ ዝተፈለዩ ሓደሽቲ ሓሳባት፡ መንቀሊ ስደቶም ወይ ማእሰርቶም ኮይኖም'ዮም። ፈላስፋ ዘርኣያእቆብ'ውን ናይዚ ግዳይ እዩ ኮይኑ። ፈላስፋ ዘርኣያእቆብ፡ ኣብ ብሉይን ሃዲስን ኪዳን ገለ ሕቶታት የልዕል ከምዝነበረ ዝገልጽ ዶክተር ሓጎስ፡ ምንኩስና እቲ ብትሪ ዝነቕፎን ዘውግዞን ድንጋገ ቤተ-ክህነት ምንባሩ ይዛረብ። "ሕሊናን ቃል ቅዱስ-መጽሓፍን ከም ዝነግረና፡ ወዲሰብ ክባዛሕን ክዋለድን'ዩ ጾታ መፍለዪ ዘለዎ። 'ብዝሁ ተባዝሁ ምልኡዋ ለምድር' ብዝብል'ውን ስለ ዝኣምን፡ ንምንኩስና ከም ሓጢያት ይርእዮ ነይሩ" ይብል እቲ ምሁር። ልዕሉ ኹሉ ድማ 'ዳኛ ደቂሰባት ሕሊና'ምበር ዝተጽሓፉ መጽሓፍቲ ኣይኮኑን፤ ብምኽንያታውነት ኢና ክንኣምን ዘለና' ዝብል ኣተሓሳስባ ሒዙ ነቶም ካህናት ይቃወሞም ብምንባሩ፡ ካብቲ ዝነበረሉ ከባቢ ክስደድ ከም ዝኽኣለ ይዛረብ። ንምዃኑ እዚ ፈላስፋ ዝኣምነሉ ነገር እንታይ ነይሩ?
